text: Jeg er glad og stolt over at stå her på Venstres landsmøde som nyvalgt EU-kommissær.
  Alle taler for øjeblikket om H.C. Andersens 200 års jubilæum – og i forbindelse med dannelsen af den ny kommission har det fået mig til at tænke på historien om Den Grimme Ælling, som måtte gå så grueligt meget igennem!
  I har sikkert fulgt slagets gang om Parlamentets godkendelse af Kommissionen. Forløbet viste, at Europa-Parlamentet er blevet mere kritisk, bevidst og forhåbentlig mere ansvarligt – og jeg ser frem til at konstruktivt samarbejde med Parlamentet.
  Jeg synes, at det resultat, vi nu har fået, har været værd at vente på. Set med europæiske og med danske øjne.
  Der har aldrig været en kommission med så mange liberale kommissærer, og det er første gang, at der er så mange kvindelige medlemmer.
  Jeg håber, det er et resultat, som vil blive hilst velkomment her i Venstre – uden forbehold.
  Og som vil betyde, at vi kan argumentere bedre for et ja til forfatningstraktaten – en traktat, der allerede er til debat i Danmark og de øvrige EU-lande.
  Jeg forlader nu de vante rammer i Fødevareministeriet og på Fyn og tager på mandag hul på et nyt spændende europæisk kapitel.
  Jeg håber ikke, at I fremover blot vil henvise til mig som ”hende dernede i Bryssel”.
  Jeg har på det seneste gjort vejen frem og tilbage ganske mange gange.
  Jeg kan forsikre jer om, at der ikke er langt.
  Jeg håber derfor, at vi kan fastholde den dialog, som vil være afgørende, hvis vi skal fremme forståelsen af, hvad EU nu er for noget, og hvorfor det er så vigtigt.
  Vi skal, som Anders Fogh Rasmussen sagde i går, i gang med en indholdsrig og positiv debat om, hvad vi vil med EU.
  Tak for tilliden!
  